ครม.อนุมัติ กฟภ.ทำโครงการพัฒนาระบบส่ง-จำหน่ายไฟฟ้าระยะ 1 รวม 6.27 หมื่นลบ.
ครม.อนุมัติ กฟภ.ทำโครงการพัฒนาระบบส่ง-จำหน่ายไฟฟ้าระยะ 1 มูลค่ารวม 6.27 หมื่นลบ. หวังรองรับความต้องการใช้ไฟฟ้าที่สูงขึ้น
1 พ.ย. 2559

นายณัฐพร จาตุศรีพิทักษ์ ที่ปรึกษารมว.พาณิชย์ เปิดเผยว่า ที่ประชุมคณะรัฐมนตรี (ครม.) อนุมัติให้การไฟฟ้าส่วนภูมิภาค (กฟภ.) ดำเนินโครงการพัฒนาระบบโครงสร้างพื้นฐานด้านไฟฟ้า ในพัฒนาระบบส่งและจำหน่ายระยะที่ 1 มูลค่าลงทุนรวม 6.27 หมื่นล้านบาท เพื่อพัฒนาระบบไฟฟ้าและก่อสร้างสถานีไฟฟ้า รองรับความต้องการใช้ไฟฟ้าที่สูงขึ้นได้อย่างเพียงพอ และเพิ่มประสิทธิภาพความมั่นคงและเชื่อถือได้ของระบบไฟฟ้า ตลอดจนลดปัญหาในด้านปฏิบัติการและบำรุงรักษา เพิ่มความสามารถและประสิทธิภาพของระบบส่งและระบบจำหน่ายให้สามารถจ่ายไฟฟ้าได้อย่างมีประสิทธิภาพและปลอดภัยตามมาตรฐานสากล และลดหน่วยการสูญเสียในระบบจำหน่าย
โดยโครงการพัฒนาระบบส่งและจำหน่ายระยะที่ 1 มีระยะเวลาดำเนินการ 6 ปี แบ่งเป็น การลงทุนในปี 59 ใช้เงินลงทุนราว 9,400 ล้านบาท , ปี 60 ลงทุน 17,000 ล้านบาท , ปี 61 ลงทุน  17,500 ล้านบาท , ปี 62 ลงทุนราว 17,000 ล้านบาท ,ปี 63 ลงทุน 1,250 ล้านบาท และปี 64 ลงทุน 120 ล้านบาท หลังจากนั้นจะการดำเนินการในระยะที่ 2 ต่อไปเพื่อรองรับความต้องการใช้พลังงานในช่วงเวลานั้น ๆ 